KOMISIJOS SPRENDIMAS
2009 m. balandžio 22 d.
kuriuo leidžiama tiekti rinkai vitaminą K 2 (menachinoną) iš Bacillus subtilis natto kaip naują maisto sudedamąją dalį pagal Europos Parlamento ir Tarybos reglamentą (EB) Nr. 258/97
(pranešta dokumentu Nr. C(2009) 2935)
(Tekstas autentiškas tik anglų kalba)
(2009/345/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1997 m. sausio 27 d. Europos Parlamento ir Tarybos reglamentą (EB) Nr. 258/97 dėl naujų maisto produktų ir naujų maisto komponentų (1), ypač į jo 7 straipsnį,
kadangi:
(1)
2006 m. gruodžio 20 d. bendrovė NattoPharma kompetentingoms Airijos valdžios institucijoms pateikė prašymą leisti tiekti rinkai vitaminą K 2 (menachinoną) iš Bacillus subtilis natto kaip naują maisto sudedamąją dalį, naudotiną specialios paskirties maisto produktuose ir vitaminais bei mineralais papildomuose maisto produktuose.
(2)
2007 m. sausio 22 d. kompetentinga Airijos maisto vertinimo tarnyba pateikė pirminio vertinimo ataskaitą. Šioje ataskaitoje padaryta išvada, kad reikia atlikti papildomą vertinimą.
(3)
2007 m. vasario 27 d. Komisija apie šį reikalavimą pranešė visoms valstybėms narėms. 2007 m. kovo 8 d. Europos maisto saugos tarnyba (toliau - EMST) paprašyta atlikti vertinimą.
(4)
Gavusi Komisijos prašymą EMST Dietinių produktų, mitybos ir alergologijos specialistų grupė 2008 m. spalio 2 d. priėmė nuomonę dėl vitamino K 2 saugos. Šioje nuomonėje EMST padarė išvadą, kad iš Bacillus subtilis natto išskirtas menachinonas yra saugus vitamino K šaltinis.
(5)
Vitaminas K 2 turėtų būti naudojamas atsižvelgiant į 1989 m. gegužės 3 d. Tarybos direktyvą 89/398/EEB dėl valstybių narių įstatymų, susijusių su specialios paskirties maisto produktais, suderinimo (2), 2001 m. vasario 15 d. Komisijos direktyvą 2001/15/EB dėl medžiagų, kurios konkrečiais mitybos tikslais gali būti dedamos į specialios paskirties maisto produktus (3) ir (arba) 2006 m. gruodžio 20 d. Europos Parlamento ir Tarybos reglamentą (EB) Nr. 1925/2006 dėl maisto produktų papildymo vitaminais ir mineralais bei tam tikromis kitomis medžiagomis (4). Remiantis moksliniu vertinimu nustatyta, kad menachinonas atitinka Reglamento (EB) Nr. 258/97 3 straipsnio 1 dalyje nustatytus kriterijus.
(6)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Bendrijos rinkai galima tiekti priede nurodytą vitamino K šaltinį vitaminą K 2 (menachinoną) kaip naują maisto sudedamąją dalį, naudotiną atsižvelgiant į Direktyvą 2001/15/EB ir (arba) Reglamentą (EB) Nr. 1925/2006.
2 straipsnis
Šiuo sprendimu leidžiamos naujos maisto sudedamosios dalies pavadinimas, nurodomas ženklinant jos turinčius maisto produktus, yra „menachinonas“ arba „vitaminas K“.
3 straipsnis
Šis sprendimas skirtas NattoParma (Dammensveien 40, P.O.Box 2896 Solli, N-0230 Oslas, Norvegija).
Priimta Briuselyje 2009 m. balandžio 22 d.